নিরাপদ সড়কের দাবিতে আন্দোলনরত শিক্ষার্থীদের ধৈর্য ধরে ঘরে ফেরার আহ্বান জানিয়েছেন শিক্ষামন্ত্রী নূরুল ইসলাম নাহিদ। শনিবার সকালে সিলেটের মেট্রোপলিটন ইউনিভার্সিটির সমাবর্তন অনুষ্ঠান শেষে তিনি সাংবাদিকদের সঙ্গে কথা বলছিলেন। এসময় তিনি শিক্ষার্থীদের প্রতি এই আহ্বান জানান। গত রবিবার রাজধানীর বিমানবন্দর সড়কে একটি বাসের চাপায় শহীদ রমিজউদ্দিন কলেজের দুই শিক্ষার্থী মারা যায়। এর পরদিন থেকে নিরাপদ সড়কের দাবিতে শিক্ষার্থীরা আন্দোলন করছে। এই আন্দোলনে অনেকটা স্থবির হয়ে পড়েছে রাজধানী ঢাকা। শিক্ষামন্ত্রী বলেন, ‘সরকার শিক্ষার্থীদের সব দাবি মেনে নিয়েছে। কিছু দাবি আছে, তা মানতে সময় প্রয়োজন। শিক্ষার্থীদের দাবিগুলো বাস্তবায়ন শুরু হলে তাদের ক্ষোভ কমে আসবে।’ শিক্ষার্থীদের এই সংগ্রাম শিক্ষা পরিবারের সংগ্রাম উল্লেখ করে নাহিদ বলেন, ‘খুনি চালকদের শাস্তি নিশ্চিত করতে শিক্ষা মন্ত্রনালয় থেকেও চাপ অব্যাহত রাখা হবে।’ শিক্ষার্থীরা ধীরে ধীরে ঘরে ফিরতে শুরু করবে বলে আশা প্রকাশ করেন শিক্ষামন্ত্রী। তিনি বলেন, ‘শিক্ষার্থীদের আন্দোলনের সুযোগ নিয়ে পরিবহন শ্রমিকরা সড়ক বন্ধ করে নৈরাজ্য চালাচ্ছে। এটা হতে পারে না। তাদের উচিত যান চলাচল স্বাভাবিক করে মানুষের চলাচল নিশ্চিত করা।’ সমাবর্তন অনুষ্ঠানে অন্যান্যের মধ্যে বক্তব্য দেন বাংলাদেশ বিশ্ববিদ্যালয় মঞ্জুরি কমিশনের চেয়ারম্যান অধ্যাপক আব্দুল মান্নান, মেট্রোপলিটন ইউনিভার্সিটির বোর্ড অব ট্রাস্টিজ এর চেয়ারম্যান ড. তৌফিক রহমান চৌধুরী, ঢাকা বিশ্ববিদ্যালয়ের ইংরেজি বিভাগের সাবেক অধ্যাপক ড. সৈয়দ মঞ্জুরুল ইসলাম ও মেট্রোপিলটন ইউনিভার্সিটির উপাচার্য অধ্যাপক ড. মো. সালেহ উদ্দিন প্রমুখ।